
1-bob. Umumiy qoidalar

1. Mazkur Nizom (keyingi oʻrinlarda — Nizom) Qoraqalpogʻiston Respublikasi Yoshlar ishlari boshqarmasi (keyingi oʻrinlarda — Boshqarma) huzuridagi jamoatchilik kengashining (keyingi oʻrinlarda — jamoatchilik kengashi) asosiy vazifalari, funksiyalari, vakolatlari va faoliyatini tashkil etish tartibini belgilaydi.
2. Jamoatchilik kengashi oʻz ishini jamoatchilik asosida olib boradigan, doimiy faoliyat yurituvchi maslahat-kengash organi hisoblanadi.
3. Jamoatchilik kengashi Boshqarma huzurida tashkil etiladi va uning faoliyati tasarrufidagi tashkilotlarga tatbiq etiladi.
4. Jamoatchilik kengashi Boshqarma boshligʻining qarori (buyrugʻi) bilan tashkil etiladi.
5. Jamoatchilik kengashining qarorlari tavsiyaviy xususiyatga ega.
6. Jamoatchilik kengashi oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, Qoraqalpogʻiston Respublikasi Joʻqorgʻi Kengesi va uning Prezidiumi qarorlariga, Qoraqalpogʻiston Respublikasi Vazirlar Kengashining qarorlariga, mazkur Nizomga hamda boshqa qonunchilik hujjatlariga amal qiladi.
7. Jamoatchilik kengashi toʻgʻrisidagi nizom va unga kiritiladigan oʻzgartishlar hamda qoʻshimchalar Boshqarma boshligʻining qarori bilan tasdiqlanadi.

[bookmark: _ug1bm7wjnh2v]2-bob. Jamoatchilik kengashining asosiy vazifalari, funksiyalari, huquqlari va majburiyatlari

8. Quyidagilar jamoatchilik kengashining asosiy vazifalari hisoblanadi:
qabul qilinayotgan normativ-huquqiy hujjatlarda, qarorlarda, shuningdek, davlat, tarmoq va hududiy rivojlantirish dasturlarida jamoatchilik manfaatlari va jamoatchilik fikri hisobga olinishi, fuqarolarning, yoshlarning va yuridik shaxslarning huquqlari va qonuniy manfaatlarini, jamiyat manfaatlarini himoya qilish sohasida qonunchilik hujjatlari talablari ijrosini ta'minlash, Boshqarma zimmasiga yuklangan hamda ijtimoiy va jamoatchilik manfaatlariga daxl qiluvchi vazifalar va funksiyalarni bajarish, davlat xizmatlarini koʻrsatish, ijtimoiy sheriklik doirasida amalga oshiriladigan bitimlar, shartnomalar, loyihalar va dasturlarni roʻyobga chiqarish boʻyicha Boshqarma va uning mansabdor shaxslarining faoliyati ustidan jamoatchilik nazoratini amalga oshirish;
birgalikda muloqot qilish, Boshqarmaning nodavlat notijorat tashkilotlari, ommaviy axborot vositalari va fuqarolik jamiyatining boshqa institutlari bilan samarali hamkorligini ta'minlash uchun Boshqarmani fuqarolar va yoshlar bilan bogʻlab turadigan "koʻprik" rolini bajarish;
Boshqarmaga nodavlat notijorat tashkilotlari va fuqarolik jamiyatining boshqa institutlaridan kelib tushgan sotsial va ijtimoiy ahamiyatga molik loyihalarni umumlashtirish va baholash;
fuqarolarning huquqlari, erkinliklari va qonuniy manfaatlariga daxl qiluvchi eng muhim masalalar yuzasidan Boshqarma faoliyati haqidagi jamoatchilik fikrini tizimli monitoring qilish va har tomonlama tahlil qilish, sotsiologik soʻrovlar oʻtkazish, jumladan ularni axborot-kommunikatsiya texnologiyalaridan foydalangan holda oʻtkazish;
Boshqarma faoliyatida korrupsiyaga qarshi kurashish sohasidagi davlat dasturlari va boshqa dasturlarni ishlab chiqish hamda amalga oshirishda ishtirok etish, korrupsiyaga qarshi kurashish boʻyicha olib borilgan ishlar ustidan monitoring va tahlil oʻtkazish, shuningdek, ularning natijalari boʻyicha takliflar tayyorlash;
Boshqarma faoliyatining ochiqligini ta'minlash boʻyicha amalga oshirilayotgan tadbirlarni monitoring qilish, uning faoliyati toʻgʻrisida batafsil axborot olish imkoniyatlarini tahlil qilish, ularni yanada kengaytirish boʻyicha takliflar ishlab chiqish;
Boshqarma faoliyatini isloh qilishda fuqarolar ishtirok etishi uchun yaratilgan shart-sharoitlarni oʻrganish va ularni yaxshilash boʻyicha takliflar ishlab chiqish;
Boshqarma faoliyati boʻyicha fuqarolar oʻrtasida oʻtkaziladigan tushuntirish ishlari va ma'naviy-ma'rifiy tadbirlarda ishtirok etish, ularning samaradorligini oshirish yuzasidan takliflar ishlab chiqish;
Boshqarma xodimlari va ularning oilalarining uy-joy, ijtimoiy-maishiy, xizmat shart-sharoitlarini, ularga malakali tibbiy yordam koʻrsatish sharoitlarini, shuningdek, ishdan boʻshatilgan yoki zaxiraga olingan xodimlarni ijtimoiy va kasbiy moslashtirish boʻyicha muammolarni kompleks tahlil qilish hamda tahlil yakunlari boʻyicha mazkur sharoitlarni yaxshilash yuzasidan takliflar kiritish.
9. Jamoatchilik kengashi oʻz zimmasiga yuklatilgan vazifalarga muvofiq quyidagi funksiyalarni bajaradi:
Boshqarma faoliyatiga doir masalalar yuzasidan fuqarolar, nodavlat notijorat tashkilotlari va fuqarolik jamiyati boshqa institutlarining tashabbuslari hamda murojaatlarini koʻrib chiqishda ishtirok etadi, shuningdek, ularni koʻrib chiqish natijalari boʻyicha Boshqarmaga tegishli takliflar kiritadi;
Boshqarmaning fuqarolar, nodavlat notijorat tashkilotlari va fuqarolik jamiyatining boshqa institutlari bilan oʻzaro hamkorligini tahlil qiladi, shuningdek, hamkorlikni takomillashtirish yuzasidan takliflar ishlab chiqadi;
Boshqarma faoliyatiga taalluqli uning normativ-huquqiy hujjatlari va qarorlarini takomillashtirish, ulardagi mavjud kamchiliklarni bartaraf etish boʻyicha takliflar ishlab chiqadi, shuningdek, kiritilgan takliflarni mazkur Boshqarma xodimlari oʻrtasida muhokama qilishga bagʻishlangan tadbirlarni tashkil etishda qatnashadi;
davlat dasturlari loyihalarini, tadbirlar rejalarini va Boshqarma faoliyatiga taalluqli, shu jumladan korrupsiyaga qarshi kurashish toʻgʻrisidagi boshqa hujjatlarni ishlab chiqish yuzasidan takliflar tayyorlaydi, qabul qilingan dasturlarni amalga oshirishda vakolatlari doirasida ishtirok etadi, bajarilgan ishlarning samaradorligini tahlil qiladi, shuningdek, yoʻl qoʻyilgan xato va kamchiliklarni bartaraf etish yuzasidan takliflar tayyorlaydi;
Boshqarma nodavlat notijorat tashkilotlari va fuqarolik jamiyatining boshqa institutlaridan kelib tushgan sotsial va ijtimoiy ahamiyatga molik loyihalarni koʻrib chiqadi;
Boshqarma boshligʻi, uning oʻrinbosarlari va xodimlarining fuqarolar bilan uchrashuvlarini, shuningdek, jismoniy va yuridik shaxslar murojaatlarini koʻrib chiqish bilan bogʻliq ishlarni tashkil etishda, shu jumladan joylarga borib tashkil etishda qatnashadi, ularning amalga oshirilishi ustidan monitoring oʻtkazadi;
Boshqarma xodimlari va ularning oila a'zolarining uy-joy, ijtimoiy-maishiy, xizmat shart-sharoitlarini, ularga malakali tibbiy yordam koʻrsatish sharoitlarini yaxshilashda, shuningdek, ishdan boʻshatilgan yoki zaxiraga olingan xodimlarni ijtimoiy va kasbiy moslashtirish muammolarini hal etishda koʻmaklashadi;
xodimlar va ularning oila a'zolarini ijtimoiy va huquqiy himoya qilish masalalari boʻyicha Boshqarma xodimlari oʻrtasida keng tushuntirish ishlarini tashkil etadi;
Boshqarmada, uning tasarrufidagi tashkilotlarida sogʻlom ishchanlik muhitini rivojlantirish, qonuniylikni, yuksak huquqiy madaniyat va axloqiylikni ta'minlash, xodimlarda Vatanga sadoqat ruhini va qonunlarga boʻlgan hurmatni kuchaytirish, ularni ijtimoiy, siyosiy, ruhiy va ma'naviy-ma'rifiy kamol toptirish, shuningdek, mazkur sohadagi ilmiy-ma'rifiy va oʻquv adabiyotlarini takomillashtirish boʻyicha takliflar ishlab chiqadi;
mamlakatda va xorijda keng jamoatchilikni Boshqarma faoliyatini isloh qilish boʻyicha amalga oshirilayotgan tizimli chora-tadbirlar haqida muntazam ravishda xabardor qilishni ta'minlaydi hamda mavjud muammolarni hal qilish va kamchiliklarni bartaraf etish yuzasidan takliflar ishlab chiqadi;
Boshqarma faoliyatiga bagʻishlangan ilmiy-nazariy va ilmiy-amaliy konferensiyalar, seminarlar, davra suhbatlarini tashkil etishda ishtirok etadi;
Boshqarma faoliyatini ommaviy axborot vositalarida yoritish boʻyicha bajarilayotgan ishlarning natijalarini tahlil qiladi, ularning samaradorligini oshirish va mavjud kamchiliklarni bartaraf etish yuzasidan takliflar ishlab chiqadi;
oʻziga yuklatilgan vazifalarni bajarishda nodavlat notijorat tashkilotlari, ommaviy axborot vositalari, fuqarolik jamiyatining boshqa institutlari hamda fuqarolar bilan hamkorlik qiladi.
10. Jamoatchilik kengashiga yuklatilgan vazifalar va funksiyalarni bajarish uchun quyidagi huquqlarga ega:
Boshqarma tomonidan tashkil etiladigan boʻlajak ochiq hay'at majlislari va boshqa ommaviy tadbirlar toʻgʻrisidagi axborotni oldindan olish hamda mazkur tadbirlarda ishtirok etish;
Boshqarma, jumladan uning tasarrufidagi tashkilotlarining binolari (xonalari) va boshqa ob'ektlarini Boshqarma tomonidan belgilangan tartibda borib koʻrish;
Boshqarma, uning tasarrufidagi tashkilotlari rahbarlariga jamoatchilik kengashi vakolatiga kiradigan masalalar yuzasidan takliflar kiritish;
Boshqarma faoliyati samaradorligini oshirish boʻyicha takliflar va tavsiyalarni ishlab chiqish hamda amalga oshirish uchun zarur boʻlgan Boshqarmaning axborotlari, statistika va boshqa materiallarini belgilangan tartibda olish;
Boshqarmaning qonun ijodkorligi faoliyatida, Boshqarma tomonidan ishlab chiqilgan normativ-huquqiy hujjatlar loyihalarining jamoatchilik va ekspertlar muhokamasini ta'minlashda ishtirok etish;
jismoniy va yuridik shaxslar murojaatlariga Boshqarma tomonidan berilgan javoblarning sifatini tanlab olgan holda tahlil qilish;
Boshqarma xodimlarining roziligi bilan ularning uy-joy, ijtimoiy-maishiy va xizmat shart-sharoitlari bilan tanishish;
jamoatchilik kengashi majlislarida muhokama qilinadigan masalalarni yoritish boʻyicha ommaviy axborot vositalari bilan hamkorlik qilish;
yuklatilgan vazifalarni bajarish uchun konferensiyalar, forumlar, seminarlar, davra suhbatlari va boshqa tadbirlarni tashkil etish.
Jamoatchilik kengashi qonunchilik hujjatlariga muvofiq boshqa huquqlarga ham ega boʻlishi mumkin.
11. Jamoatchilik kengashi oʻz faoliyatini amalga oshirishda:
jamoatchilik nazorati toʻgʻrisidagi qonunchilik hujjatlari talablariga rioya qilishi;
Boshqarma faoliyati bilan bogʻliq qonunchilik hujjatlarida belgilangan cheklovlarga amal qilishi;
Boshqarma va uning mansabdor shaxslari faoliyat koʻrsatishi uchun toʻsqinlik qilmasligi;
fuqarolarning or-nomusi va qadr-qimmatini tahqirlashga, ularning shaxsiy hayotiga aralashishga yoʻl qoʻymasligi;
jamoatchilik nazoratini amalga oshirish davomida olingan axborotning, agar bunday axborotni tarqatish qonun bilan cheklangan boʻlsa, maxfiyligiga rioya qilishi shart.
Jamoatchilik kengashining zimmasida qonunchilik hujjatlariga muvofiq boshqa majburiyatlar ham boʻlishi mumkin.

12. Jamoatchilik kengashining tarkibiga uning raisi, rais oʻrinbosari, kotibi va a'zolari kiradi.
13. Jamoatchilik kengashi a'zoligiga, qoida tariqasida, Boshqarmada namunali xizmat koʻrsatgan mehnat faxriylari, jamoatchilik faoliyati sohalarida katta amaliy tajribaga ega obroʻ-e'tiborli fuqarolar, shuningdek, nodavlat notijorat tashkilotlari, ommaviy axborot vositalari va fuqarolik jamiyatining boshqa institutlari vakillari qabul qilinadi. Jamoatchilik kengashi a'zolarining soni cheklanmagan.
14. Jamoatchilik kengashining tarkibi Boshqarma boshligʻining qarori (buyrugʻi) bilan har 3 yilda tasdiqlanadi.
15. Quyidagi holatlarda jamoatchilik kengashining raisi, rais oʻrinbosari, kotibi va a'zolari uning tarkibidan chiqarilishi mumkin:
ular tomonidan jamoatchilik kengashi tarkibidan chiqish toʻgʻrisida ariza berilganda;
jamoatchilik kengashining majlislarida muntazam ravishda ishtirok etmaganda, mazkur Nizomning 11-bandida nazarda tutilgan majburiyatlarni bajarmaganda;
ularga nisbatan chiqarilgan sudning ayblov hukmi qonuniy kuchga kirganda;
vafot etganda, shuningdek, sudning qonuniy kuchga kirgan hal qiluv qarori asosida ular muomalaga layoqatsiz, bedarak yoʻqolgan yoki vafot etgan deb topilganda.
16. Jamoatchilik kengashining tasdiqlangan a'zolari haqidagi ma'lumotlar, shuningdek, ularning aloqa ma'lumotlari (telefon, pochta va elektron manzillari) va ularga kiritilgan oʻzgartishlar ular tasdiqlangan paytdan boshlab 5 kun ichida Boshqarmaning rasmiy veb-saytida e'lon qilinishi shart.
17. Jamoatchilik kengashining raisi:
jamoatchilik kengashining faoliyatiga umumiy rahbarlik qiladi;
jamoatchilik kengashining majlislarini chaqiradi va kun tartibini belgilaydi;
jamoatchilik kengashining majlislarida raislik qiladi;
jamoatchilik kengashining ish rejasini, majlisi bayonnomasini va boshqa hujjatlarini tasdiqlaydi;
jamoatchilik kengashi qarorlarining ijrosini nazorat qiladi;
jamoatchilik kengashi a'zolarining zimmasiga yuklatilgan vazifalarni bajarilishini muvofiqlashtiradi;
Boshqarmaning rasmiy veb-saytida va boshqa resurslarda joylashtiriladigan jamoatchilik kengashining faoliyati toʻgʻrisidagi ma'lumotlar tarkibi boʻyicha takliflar kiritadi va uni Boshqarma boshligʻi bilan kelishadi;
jamoatchilik kengashi qarorlarini bajarish masalalari yuzasidan Boshqarma boshligʻi bilan hamkorlik qiladi;
jamoatchilik kengashining samarali ishini ta'minlash boʻyicha boshqa vakolatlarni amalga oshiradi.
18. Jamoatchilik kengashining raisi boʻlmagan taqdirda, uning vakolatlari va majburiyatlarini rais oʻrinbosari bajaradi.
19. Jamoatchilik kengashi raisining oʻrinbosari:
rais yoʻqligida jamoatchilik kengashining majlislarida raislik qiladi;
jamoatchilik kengashi qarorlarining ijrosini nazorat qilish boʻyicha ishlarni tashkil etadi;
fuqarolarni va yuridik shaxslarning vakillarini qabul qiladi, shuningdek, jamoatchilik kengashi faoliyatiga taalluqli murojaatlarni koʻrib chiqish boʻyicha ishlarni tashkil etadi;
jamoatchilik kengashining samarali ishlarini ta'minlash boʻyicha boshqa vakolatlarni amalga oshiradi.
20. Jamoatchilik kengashining kotibi:
jamoatchilik kengashining faoliyatini uslubiy, tashkiliy-huquqiy va tashkiliy-texnik jihatdan ta'minlash masalalarini hal qiladi;
jamoatchilik kengashining navbatdagi majlisiga barcha zarur materiallar oʻz vaqtida tayyorlanishini ta'minlaydi, Boshqarma xodimlaridan zarur hujjatlar va ma'lumotlarni soʻrab oladi;
kun tartibiga muvofiq jamoatchilik kengashi majlislari oʻtkazilishini tashkil etadi;
jamoatchilik kengashi oʻtkaziladigan sana, joy va taklif etiladigan shaxslar roʻyxatini jamoatchilik kengashining raisi bilan kelishadi;
jamoatchilik kengashining a'zolarini va taklif etilgan shaxslarni jamoatchilik kengashi majlisi oʻtkaziladigan joy, sana va vaqt haqida xabardor qiladi;
jamoatchilik kengashi qarorlarining ijro etilishi ustidan monitoring olib boradi va uning natijalarini jamoatchilik kengashi majlisida koʻrib chiqish boʻyicha takliflar kiritadi;
jamoatchilik kengashi majlisining bayonnomasini rasmiylashtiradi va tasdiqlangan bayonnomaning jamoatchilik kengashi a'zolari hamda boshqa manfaatdor shaxslarga joʻnatilishini ta'minlaydi;
jamoatchilik kengashining samarali ishlashini ta'minlash boʻyicha boshqa vakolatlarni amalga oshiradi.
21. Jamoatchilik kengashining a'zolari oʻz majlislarida koʻrib chiqiladigan masalalarni muhokama qilish va hal qilishda oʻz vakolatini boshqalarga oʻtkazish huquqiga ega emas.
Jamoatchilik kengashining majlisida ishtirok etish imkoni boʻlmagan holatlarda, uning a'zosi majlis kun tartibidagi masalalar boʻyicha oʻz fikrini yozma shaklda yuborishi mumkin. Bunda uning fikri majlisda koʻrib chiqiladi va ovoz berishda hisobga olinadi.
Jamoatchilik kengashining a'zolari:
oʻz zimmalariga yuklatilgan vazifalarni bajarish uchun Boshqarma tomonidan tashkil etiladigan hay'at majlislarida va boshqa ommaviy tadbirlarda ishtirok etadi;
jamoatchilik kengashi ish rejalarining loyihalarini tayyorlaydi, ularni jamoatchilik kengashida koʻrib chiqish uchun kiritadi va tasdiqlangan ish rejalari bajarilishini ta'minlaydi;
Boshqarma faoliyatining samaradorligini oshirish boʻyicha takliflar va tavsiyalarni ishlab chiqishda hamda amalga oshirishda qatnashadi;
Boshqarma xodimlari, ularning oila a'zolari bilan uchrashuvlar oʻtkazadi va ularning huquqlari, erkinliklari hamda qonuniy manfaatlarini ta'minlash boʻyicha takliflarni jamoatchilik kengashiga kiritadi;
jamoatchilik kengashining kun tartibiga kiritilgan masalalar yuzasidan tahliliy materiallar tayyorlaydi;
jamoatchilik kengashining vakolatiga kiradigan masalalar bilan bogʻliq murojaatlarni koʻrib chiqadi va natijalari boʻyicha tegishli hujjatlarni tayyorlaydi;
jamoatchilik kengashi zimmasiga yuklangan vazifalar va funksiyalarga muvofiq boshqa vakolatlarni amalga oshiradi.
22. Jamoatchilik kengashi faoliyatining asosiy masalalari uning majlisida koʻrib chiqiladi. Jamoatchilik kengashining majlisi uning ish rejalari asosida har chorakda kamida bir marta chaqiriladi.
Jamoatchilik kengashining raisi jamoatchilik kengashi a'zolarining uchdan bir qismining yozma murojaati asosida uning navbatdan tashqari majlisini chaqirishi mumkin.
Jamoatchilik kengashining yigʻilishlari va kun tartibidagi masalalar Boshqarmaning rasmiy veb-saytida e'lon qilinishi shart.
23. Jamoatchilik kengashining majlislariga boshqa davlat organlari, nodavlat notijorat tashkilotlari va fuqarolik jamiyati institutlarining vakillari taklif etilishi mumkin.
24. Jamoatchilik kengashi majlisi kun tartibining loyihasi kotib tomonidan jamoatchilik kengashi a'zolarining takliflari va jamoatchilik kengashi raisining topshirigʻi asosida shakllantiriladi.
25. Jamoatchilik kengashining majlisini uning raisi olib boradi. Rais ishtirok eta olmagan holatlarda, majlisni uning oʻrinbosari olib boradi.
Jamoatchilik kengashining majlisida Boshqarma boshligʻi, uning oʻrinbosarlari va boshqa xodimlar ishtirok etishi mumkin.
26. Jamoatchilik kengashining majlisi, agar unda jamoatchilik kengashi a'zolarining kamida uchdan ikki qismi (kvorum) ishtirok etgan taqdirda vakolatli hisoblanadi.
Majlisni oʻtkazish uchun kvorum shakllanmagan taqdirda, jamoatchilik kengashining yangi majlisi oʻtkaziladigan sana e'lon qilinadi.
27. Jamoatchilik kengashining qarori majlisda ishtirok etayotgan jamoatchilik kengashi a'zolarining oddiy koʻpchilik ovozi bilan qabul qilinadi.
28. Jamoatchilik kengashining har bir a'zosi qabul qilinayotgan qarorlar boʻyicha oʻzining fikrini yozma shaklda ifodalashga haqli. Uning fikri jamoatchilik kengashi majlisining bayonnomasiga majburiy tartibda qoʻshib qoʻyiladi.
29. Jamoatchilik kengashining majlisida qabul qilingan qaror bayonnoma bilan rasmiylashtiriladi. Jamoatchilik kengashi majlisining bayonnomasi kotib tomonidan imzolanadi, majlisga raislik qiluvchi tomonidan tasdiqlanadi va uch kun muddatda Boshqarma, jamoatchilik kengashi a'zolariga va manfaatdor shaxslarga yuboriladi.
30. Jamoatchilik kengashining qarorini tezlik bilan qabul qilish zaruriyati
tugʻilganda, uning raisi tashabbusi bilan qaror jamoatchilik kengashining a'zolari bilan kelishilgan holda soʻrov yoʻli bilan qabul qilinishi mumkin.
Boshqarma jamoatchilik kengashining qabul qilgan qaroriga qoʻshilmagan hollarda, jamoatchilik kengashining qarorini olgan kundan boshlab oʻn kundan kechikmay unga asoslantirilgan e'tirozini yozma shaklda yuboradi.
31. Jamoatchilik kengashining kotibi kengash a'zolari koʻmagida jamoatchilik kengashi qarorlari ijrosining borishini oʻrganadi va koʻrib chiqadi, zarur boʻlgan hollarda, jamoatchilik kengashining raisiga tegishli takliflar kiritadi.

32. Jamoatchilik kengashining faoliyatini moddiy-texnik jihatdan ta'minlash Boshqarma tomonidan, shuningdek, qonunchilik hujjatlarida taqiqlanmagan boshqa manbalar hisobidan amalga oshiriladi.
33. Jamoatchilik kengashining faoliyati uning nizomiga va Oʻzbekiston Respublikasining qonunchilik hujjatlariga muvofiq ekanligi Boshqarma boshligʻi tomonidan nazorat qilinadi.
34. Jamoatchilik kengashining va Boshqarma boshligʻining jamoatchilik kengashi faoliyati bilan bogʻliq qarorlari ustidan belgilangan tartibda shikoyat qilinishi mumkin.

